《次韵王达之园池假山并似钱春野》
元代·黄玠

海上诸峰皆绝奇，其高无颠下无涯。一峰飞来在平地，小小亦足同幽期。

近结斋庐处其下，十里平川见多稼。客来政有酒盈尊，我生不作悠悠者。

突兀眼底多伟观，如虎如貔气桓桓。或窈而深如洞穴，或峙而立如冈峦。

如积钱色万钧重，如鸾鹄停欲飞动。人间此景不可孤，风月佳时与君共。

偎花倚竹相鲜新，寒士亦各忘其贫。胸中丘壑故不俗，元章石交平生亲。

世变纷纷参复伍，岁晚相看吾与汝。

作者简介：元庆元定海人，字伯成，号弁山小隐。黄震曾孙。幼励志操，不随世俗，躬行力践，以圣贤自期。隐居教授，孝养双亲。晚年乐吴兴山水，卜居弁山。卒年八十。有《弁山集》、《知非稿》等。